b'\n_START_ARTICLE_\nLontoon olympiapuisto\n_START_PARAGRAPH_\nLontoon olympiapuisto on vuoden 2012 kes\xc3\xa4olympialaisia ja kes\xc3\xa4paralympialaisia varten rakennettu alue Stratfordissa, Lontoossa. Alueelle rakennettiin urheilijoiden olympiakyl\xc3\xa4 ja lukuisia kilpailupaikkoja, mukaan lukien Olympiastadion ja Aquatics Centre. Olympiapuistoon rakennettiin 115 metriin kohoava intialaisen taiteilijan Anish Kapoorin suunnittelema n\xc3\xa4k\xc3\xb6alatorni, ArcelorMittal Orbit. Rakennelmassa on kaksi n\xc3\xa4k\xc3\xb6alatasannetta ja ravintola. Tornin kustannusarvio on 22,7 miljoonaa puntaa, josta maailman suurin ter\xc3\xa4syhti\xc3\xb6 ArcelorMittal maksaa 19,6 miljoonaa puntaa. Puistossa sijaitsi my\xc3\xb6s olympiakisojen mediakeskus International Broadcast Centre. Olympialaisten j\xc3\xa4lkeen alue sai uudeksi nimeksi Queen Elizabeth Olympic Park.\n_START_SECTION_\nQueen Elizabeth Olympic Park\n_START_PARAGRAPH_\nQueen Elizabeth Olympic Park avattiin yleis\xc3\xb6lle huhtikuussa 2014. Alue oli ennen olympialaisia joutomaata, jolla oli sata vuotta aiemmin ollut maailman suurin satamakompleksi. Puistoon ei ole p\xc3\xa4\xc3\xa4symaksua, mutta Copper Boxissa sijaitseva kuntosali, velodromi sek\xc3\xa4 vesiurheilukeskus ovat maksullisia. Itse olympiastadion on viel\xc3\xa4 suljettuna, mutta vuonna 2016 se siirtyy West Ham Unitedin k\xc3\xa4ytt\xc3\xb6\xc3\xb6n.'